**1 Ioan – llythyr am gariad.**

**1 Ioan 3 (11- 15)**

***Carwch eich gilydd***

*11 Dyma'r neges dych chi wedi'i chlywed o'r dechrau cyntaf: Fod yn rhaid i ni garu'n gilydd. 12 Rhaid i ni beidio bod fel Cain, oedd yn perthyn i'r un drwg ac a laddodd ei frawd. A pham wnaeth e ladd ei frawd? Am fod Cain wedi gwneud drwg, a'i frawd wedi gwneud y peth iawn.13 Felly, frodyr a chwiorydd, peidiwch synnu os ydy'r byd yn eich casáu chi!*

*14 Dŷn ni'n caru'n gilydd, ac felly'n gwybod ein bod ni wedi symud o fod yn farw'n ysbrydol i fod yn fyw'n ysbrydol. Mae unrhyw un sydd ddim yn dangos cariad felly yn dal yn farw'n ysbrydol. 15 Mae unrhyw un sy'n casáu brawd neu chwaer yn llofrudd, a does gan lofrudd ddim bywyd tragwyddol.*

..........

Rydyn ni wedi darllen eisoes yn 1 Ioan 2: 7 am yr hen orchymyn - sef bod rhaid i Gristnogion garu ei gilydd! Mae hanes Cain yn Genesis 4 ac mae’n werth oedi a darllen yr hanes. Lladdodd ei frawd Abel. Pam? Cenfigen mae’n debyg. Roedd Cain yn *perthyn i'r un drwg,* ac rydyn ni newydd ddarllen (1 Ioan 3: 7-10) mai un o fwriadau’r diafol ar y ddaear oedd lladd ac annog pobl eraill i wneud hynny.

Adnod 13: Dydy Cristnogion ddim am ennill cystadlaethau poblogrwydd ar y ddaear! Er bod neges y Beibl yn llawn o gariad, a gras a maddeuant dydy pobl ddim eisiau ei glywed! Pam? Am fod y diafol ar waith yn eu dallu i’r neges. Mae neges yr efengyl mor gryf, mor bwerus, fel ei fod yn codi ofn ar lawer o bobl, ac maen nhw’n ymateb wrth frwydro’n gas yn ei erbyn (Mao Zedong yn Tsieina; Arweinwyr Gogledd Corea; Lenin a Stalin yn Rwsia; Hitler yn yr Almaen; Al-Shabaab yn Somalia...ayb)

Adnod 14: Yn syth dyma Ioan yn cyflwyno ochr arall y geiniog, *Dŷn ni'n caru'n gilydd!* Mae’r pwyslais yn symud o gasineb y byd i gariad rhwng un Cristion a’r llall. Mae angen cariad mewn byd sydd mor elyniaethus. Mae Cristnogion yn cael eu geni yn ***ysbrydol*** .

Mae pawb yn cael eu geni yn naturiol, ond mae Cristnogion yn cael ei **haileni** yn ysbrydol. Mae pawb (yn naturiol) yn farw’n ysbrydol ac yn bell o Dduw:

*Ar un adeg roeddech chi'n* ***farw'n ysbrydol*** *– am eich bod chi wedi gwrthryfela a phechu yn erbyn Duw. (Effesiaid 2:1)*

Yn Ioan 3 mae arweinydd Iddewig o’r enw Nicodemus yn gofyn i Iesu sut mae cael bywyd tragwyddol (h.y. sut mae cael perthynas gyda Duw a chyrraedd y nefoedd). Mae Iesu’n ei ateb:

*Mae'r corff dynol yn rhoi genedigaeth i berson dynol, ond yr* ***Ysbryd*** *sy'n rhoi genedigaeth* ***ysbrydol.*** *(Ioan 3: 6)*

Felly,

*...mae Duw mor anhygoel o drugarog! Mae wedi'n caru ni gymaint! Mae wedi rhoi* ***bywyd*** *i ni gyda'r Meseia - ie, ni oedd yn* ***farw'n ysbrydol*** *am ein bod wedi gwrthryfela yn ei erbyn. Y ffaith fod Duw mor hael ydy'r unig reswm pam dyn ni wedi'n hachub! Cododd Duw ni* ***yn ôl yn fyw*** *gyda'r Meseia Iesu a'n gosod i deyrnasu gydag e yn y byd nefol - dyn ni wedi'n huno gydag e! (Effesiaid 2: 4-6)*

Mae’r cwbl yn cael ei esbonio drwy gariad - cariad Duw, cariad Iesu, cariad Cristion at yr un wnaeth eu hachub, a chariad Cristion tuag at Gristnogion eraill. Mae cariad yn emosiwn cryf, ond nid emosiwn sydd yma - penderfyniad. Cariad gweithredol, ymarferol. Mae’n hawdd dweud, ‘Dw i’n dy garu di’, ond be da ni’n wneud i ddangos y cariad? Mae rhieni da yn aml yn aberthu amser ac arian ac yn rhoi eu plant yn gyntaf. Mae Duw'n rhiant perffaith. Mae o wedi aberthu ei unig fab oherwydd maint ei gariad, fel bod gan bobl gyfle i symud o fod yn farw yn ysbrydol i fod yn fyw yn ysbrydol. Oherwydd yr ailenedigaeth yn yr ysbryd mae pobl yn gallu dod i nabod y gwir Dduw a’r bywyd rhyfeddol o gariad sydd i’w gael o’i nabod o fel tad.

Adnod 15: Mae’r neges yn syml ac yn gwbl glir!

**Meddwl mwy**

**Ioan 3: 31-35 -** Be dŷn ni’n dysgu am Iesu ac am gariad Duw yn yr adnodau yma?